**JEGYZŐKÖNYV**

**Készült:** Telki Község Képviselő-testülete Pénzügyi Bizottságának **2017. január 19.-én 18.00. órai kezdettel** a Polgármesteri Hivatal tárgyalójában megtartott rendkívüli nyílt üléséről.

**Jelen vannak:**

Földvári-Nagy László Bizottsági tag, bizottsági elnök

Szigeti Antal Bizottság tag, hitelesítő

Láng Richárd Bizottsági tag

Fillinger Zsófia Bizottsági tag

Deltai Károly Polgármester

dr. Lack Mónika Jegyző

Móczár Gábor Alpolgármester

Halász Terézia Képviselő

dr. Vida Rolland Képviselő

Vetési Vincéné Pénzügyi csoport ügyintéző

Hoós Péter Műszaki csoport ügyintéző

Távolmaradását Király Péter bizottsági tag előre jelezte.

Földvári-Nagy László bizottsági elnök köszönti a bizottság tagjait és a megjelenteket, megállapítja, hogy a Bizottság határozatképes, az ülést megnyitja. Hitelesítőnek felkéri Szigeti Antal bizottsági tagot.

**Napirend:**

1./ Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatására vonatkozó pályázat benyújtásáról. Pályázati felhívás kódja: PM\_ONKORMUT\_2016

**Előadó**: Polgármester

**Napirend megtárgyalása:**

1./ Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatására vonatkozó pályázat benyújtásáról. Pályázati felhívás kódja: PM\_ONKORMUT\_2016

*Az előterjesztés a jegyzőkönyv melléklete.*

Fillinger Zsófia: Szó volt róla, hogy a Rózsa és Pipacs utcát is helyrehozza az önkormányzat, miért nem arra pályázunk? Miért került elő most az előterjesztésben szereplő 4 utca?

Deltai Károly: A teljes Boszorkányvölgy területének útépítését meg szerettük volna valósítani, ahol összközművesek a telkek, de csak ekkora területet enged a maximum pályázati forrás. Sajnos nagyon magas árak jöttek ki. Kerestünk egy műszakilag hasonló jellegű de mégis összefüggő területet, így gondoltunk ezekre az utcákra.

dr. Vida Rolland: Nem gondoltunk rá, hogy a lakosságtól is kérünk anyagi hozzájárulást?

Deltai Károly: Ez még döntés kérdése.

Szigeti Antal: Miért nem tervezünk hozzá lakossági önrészt, több önkormányzati támogatást és valósítjuk meg a teljes Boszorkányvölgy területét?

Deltai Károly: A terület teljes útépítési munkájára 373 milliót becsültek első körben. Ebben a pályázatban 150 millióra lehet pályázni, és konkrét műszaki tartalom kell utcákra lebontva. Tejes terület lefedésére nagyon komoly tervezés szükséges, hogy az önrész és önkormányzati rész arányát meghatározzuk a lakosság fizetési képességének és hajlandóságának figyelembevételével. Az előterjesztésben szereplő utcáknak nem kedvezni akarunk, hanem műszakilag egy egységet képeznek és jól tervezhetőek.

dr. Lack Mónika: Pályázati forrás nélkül a teljes területet lefedő útépítési fejlesztés esetén kb. 2 millió forintot kellene beadniuk a háztartásoknak (160 telek van ezen a területen). A Boszorkányvölgy közvilágítása projekt esetében 238.000,- Ft-ot szedtünk be háztartásonként, ezt az összeget sem volt könnyű elfogadtatni, a behajtás során több letiltásra, felszólításra és különböző végrehajtási eljárások lefolytatására volt szükség, ennek többszörösének behajtása nagy problémákat okozna, túl azon, hogy 2 millió nagyon magas ár lenne véleményem szerint. Az önkormányzatnak lakossági hozzájárulás kérése esetén előfinanszírozónak kellene lenni, ami hatalmas vállalás.

Szigeti Antal: Most adjuk be a pályázatot mert szorít az idő, utána kérjük ki a lakosság véleményét. Javaslom, hogy a polgármestert bízzuk meg azzal, hogy folytasson tárgyalásokat a lakókkal a pénzügyi és finanszírozási kérdésekről.

Móczár Gábor: A kommunkációnknak nagyon világosnak kell lennie, pontos költségbecslésekkel. Lakossági fórumon nyilvánuljanak meg a lakosok, hogy bevállalják-e a közvilágítási projektnél beszedett összegnél magasabb hozzájárulási összegeket.

Deltai Károly: Egy útalap létrehozása talán megoldás lehetne.

Vetési Vicéné: A Zápor utcai útépítésnél akkor indult el a közbeszerzés, amikor a hozzájárulások 60 %-a befizetésre került. Jelen fejlesztésnél van költségvetés, világosak a költségek, itt is lehetne hasonló.

Móczár Gábor: A Zápor utcai útépítésnél korlátozott számú ingatlan tulajdonos volt, finom tervezéssel, ezért működött. Itt nagyobb, költségesebb, közműkiváltásokkal tarkított a terület.

Deltai Károly: Zónákra oszthatnánk a területet. Ha véletlenül itt nyerünk, akkor hamarabb megvalósul az egész fejlesztés mielőtt bármilyen hozzájárulást beszednénk.

dr. Vida Rolland: Miért 28 millióval terjeszkedünk túl a maximális pályázható összegen, miért nem csapjuk még hozzá a Vadrózsa, Szellő utcákat?

Fillinger Zsófia: Visszásságot fog okozni, ha ezt a pályázatot megnyerjük, mert érthetetlen, hogy egy problémás területből miért csak ennyit és miért pont ezeket az utcákat fedjük le, ami az előterjesztésben szerepel.

Deltai Károly: Érthetetlen számomra, hogy miért lenne baj, ha 150 millió ingyen pénzzel indulhatna egy régóta várt útépítési fejlesztés és miért okoz ez problémát.

Földvári-Nagy László Bizottsági elnök: Javaslom olyan határozatot hozzunk, melyben döntünk az előterjesztésben szereplő pályázat benyújtásáról, de egyben további feladatot adunk a polgármester számára, hogy indítson el egy teljes Boszorkányvölgyet lefedő útépítési programról való gondolkozást és folytasson tárgyalásokat a lakókkal a pénzügyi és finanszírozási kérdésekről.

Javaslom, szavazzunk a napirendi pontról.

**Telki Község Képviselő-testületének**

**Pénzügyi Bizottsága**

 **7/2017. (I.19.) PÜB. számú**

**állásfoglalása**

A Pénzügyi Bizottság 3 igen szavazattal, 1 ellenszavazat mellett – 4 fő bizottsági tag volt jelen az ülésen – elfogadásra javasolja a képviselő-testületnek az Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatására vonatkozó pályázat benyújtásáról (Pályázati felhívás kódja: PM\_ONKORMUT\_2016) szóló előterjesztés elfogadását.

**Telki Község Képviselő-testületének**

**Pénzügyi Bizottsága**

 **8/2017. (I.19.) PÜB. számú**

**állásfoglalása**

A Pénzügyi Bizottság 4 igen szavazattal, egyhangúlag – 4 fő bizottsági tag volt jelen az ülésen – elfogadásra javasolja a képviselő-testületnek, hogy döntsön arról, hogy a polgármester folytasson egyeztetést a Boszorkányvölgy területének ingatlantulajdonosaival a közvilágítási projekt mintájára, hogyan lehetne az egész területre az útépítés feladatát megoldani.

Az ülésen több hozzászólás nem volt. Földvári-Nagy László levezető elnök megköszöni a bizottsági tagoknak és a képviselőknek a részvételt és az ülést bezárja.

 Földvári-Nagy László Szigeti Antal

 bizottsági elnök hitelesítő